Nedbank se belegging in Wes-Afrika laat syfers blink - Bankwese - Republikein
Monday, June 01st, 18:17:52
Nedbank se belegging in Wes-Afrika laat syfers blink
Plaaslike bedrywighede groei stadig
Elvira Wood – Waar Nedbank se bedrywighede in die res van Afrika voorheen 'n doring in sy vlees was, het dit hom nou gehelp om 'n stewige wins te maak.
Die bank sê Dinsdagoggend sy wesensverdienste het met 27% tot R6,7 miljard gedurende die eerste ses maande van die jaar gestyg.
Die goeie groei in wins is hoofsaaklik daaraan te danke dat Ecobank Transnational Incorporated, wat in Togo gebaseer is eindelik ook nou winsgewend is.
Ecobank se wesensverdienste het van 'n verlies van R1,162 miljard 'n jaar gelede tot 'n wins van R134 miljoen omgeswaai.
Dit beteken Nedbank verdien nou 'n wins uit die belang wat hy in dié Wes-Afrikaanse bank het.
Nedbank het reeds in 2008 saam met dié bank begin werk en in 2014 het hy 'n 20%-belang in Ecobank bekom.
Nedbank se wesensverdienste per aandeel het met 26,3% tot R13,87 gestyg.
Sy plaaslike bedrywighede het egter beduidend stadiger gegroei.
Luidens die verklaring wat hy op die JSE se nuusdiens Sens gepubliseer het, het sy kleinhandel- en sakebankdienste (KSB) se wesensverdienste met net 1,5% tot R2,58 miljard gedurende die halfjaar gegroei.
Die bank spog egter nou dat hy vir die eerste keer meer as agt miljoen kliënte het en dat hy bates van meer as R1 000 miljard bestuur.
Wanneer dit by KSB kom, is daar nou 2,8 miljoen kliënte wat Nedbank as hul primêre bank gebruik. Dit is 'n styging van 2,5% teenoor dieselfde tydperk in 2017.
Nedbank sê dit blyk sy nuwe Money-app is baie gewild en is al meer as 'n miljoen keer sedert November 2017 afgelaai.
Die bank het ook 'n totaal van R82 miljard se lenings aan kliënte gedurende die eerste helfte van 2018 goedgekeur.
Hierdie lenings word luidens die bank deur sy kliënte gebruik om hul huise of motors mee te koop, studies te betaal of hul sakeondernemings mee te groei.
Verlede jaar het die bank R76 miljard se lenings gedurende die eerste helfte van die jaar vir dié doeleindes goedgekeur.
Nedbank se aandeelhouers word met 'n tussentydse dividend van R6,95 beloon. Dit is 13,9% hoër as die vorige tussentydse dividend wat betaal is.
Die bank sê kliënte kan gedurende die tweede helfte van die jaar hul oë oophou vir nóg nuwe innovasies wat hy gaan bekendstel.
· Absa het Maandag sy halfjaarresultate uitgereik.Dié bank se genormaliseerde wesensverdienste het met slegs 3% tot R8 miljard gestyg. Sy dividend was ook net 3% hoër op R4,90 per aandeel.